ຣັດເຊຍ ມີອິດທິພົນ ຄອບງຳ ຂົງເຂດ ຕາເວັນອອກກາງ ນຳໜ້າ ສະຫະລັດ
ການເຈລະຈາສັນຕິພາບຊີເຣຍ ໃນຮອບນີ້ ແມ່ນໄດ້ຖືກໄກ່ເກ່ຍໂດຍ ຣັດເຊຍ ເທີກີ ແລະ ອີຣ່ານ ໂດຍບໍ່ໄດ້ຮັບ ຄຳເຫັນໂດຍກົງ ຈາກສະຫະລັດ ເລີຍ.
ໃນຂະນະທີ່ ການເຈລະຈາສັນຕິພາບ ສຳລັບຊີເຣຍ ກຳລັງດຳເນີນໄປຢູ່ໃນນະຄອນ ຫຼວງ ອັສຕານາ ຂອງກາຊັກສະຖານ ຢູ່ນັ້ນ ສະຫະລັດ ແມ່ນຢູ່ໃນຖານະນຶ່ງຕ່າງຫາກ ເອກອັກຄະລັດຖະທູດ ສະຫະລັດ ປະຈຳ ກາຊັກສະຖານ ທ່ານ George Krol ເຂົ້າຮ່ວມກອງປະຊຸມດັ່ງກ່າວ ໃນຖານະຜູ້ສັງເກດການ ເມື່ອ ຣັດເຊຍ ເທີກີ ອີຣ່ານ ຊີເຣຍ ແລະ ພວກຊີເຣຍຝ່າຍຕໍ່ຕ້ານລັດຖະບານ ພະຍາຍາມ ຕົກລົງກັນເພື່ອສ້າງຕັ້ງ ຂໍ້ຕົກລົງສັນຕິພາບອັນຍາວນານ ການບໍ່ມີໜ້າຂອງສະຫະລັດດ້ວຍນໍ້າສຽງອັນເຂັ້ມ ແຂງ ຈະໝາຍຄວາມວ່າ ຣັດເຊຍມີອິດທິພົນ ແຂງແຮງກວ່າ ຢູ່ໃນຕາເວັນອອກກາງ ບໍ? ນັກຂ່າວວີໂອເອ ປະຈຳກະຊວງການຕ່າງປະເທດ Nike Ching ສົ່ງລາຍງານມາ ເຊິ່ງໄຊຈະເລີນສຸກ ຈະສະເໜີລາຍລະອຽດ ໃນອັນດັບຕໍ່ໄປ ຄວາມຮຸນແຮງ ການຍົກຍ້າຍຖິ່ນຖານ ແລະ ຄວາມອຶດຫິວ ເປັນຕົ້ນ ແມ່ນວິກິດການ ດ້ານມະນຸດສະທຳ ທີ່ຍັງຍືດເຍື້ອ ຢູ່ໃນຊີເຣຍ ໃນຂະນະທີ່ສົງຄາມກາງເມືອງ ໄດ້ກ້າວ ເຂົ້າສູ່ປີທີຫົກແລ້ວ ສິ່ງດັ່ງກ່າວ ເປັນອັນທີ່ໄດ້ນຳເອົາ ລັດຖະບານຂອງຊີເຣຍ ແລະ ກຸ່ມຜູ້ແທນ ຂອງຝ່າຍ ຕໍ່ຕ້ານລັດຖະບານ ມາເຈລະຈາສັນຕິພາບ ຢູ່ທີ່ ອັສຕານາ ໂດຍມີເປົ້າໝາຍ ເພື່ອ ຍຶດໝັ້ນ ຂໍ້ຕົກລົງຢຸດຍິງ ໃນທົ່ວປະເທດ ແລະ ອຳນວຍຄວາມສະດວກ ໃນການນຳ ສົ່ງເຄື່ອງຊ່ອຍເຫຼືອດ້ານມະນຸດສະທຳ ວໍຊິງຕັນ ຫວັງວ່າ ການເຈລະຈາດັ່ງກ່າວ ຈະແຜ້ວທາງ ເພື່ອແກ້ໄຂ ວິກິດການດ້ານ ການເມືອງ ຂອງຊີເຣຍ ໄດ້ ໃນທີ່ສຸດ ທ່ານ Mark Toner ຮັກສາການ ແທນໂຄສົກກະຊວງການຕ່າງປະເທດ ກ່າວວ່າ ການເຈລະຈາສັນຕິພາບຊີເຣຍ ໃນຮອບນີ້ ແມ່ນໄດ້ຖືກໄກ່ເກ່ຍໂດຍ ຣັດເຊຍ ເທີກີ ແລະ ອີຣ່ານ ໂດຍບໍ່ໄດ້ຮັບຄຳເຫັນໂດຍກົງ ຈາກສະຫະລັດເລີຍ ອັນນີ້ ຈະໝາຍຄວາມວ່າແນວໃດ ສຳລັບ ການມີອິດທິພົນ ໃນຕາເວັນອອກກາງ ຂອງສະຫະລັດ ໃນອະນາຄົດ? ທ່ານ Michael Kofman ນັກຄົ້ນຄວ້າ ຈາກສູນກາງວິເຄາະ ແຫ່ງກອງທັບເຮືອ ກ່າວວ່າ ຜູ້ຖືກສະເໜີຊື່ໃຫ້ເປັນລັດຖະມົນຕີ ການຕ່າງປະເທດ ທ່ານ ເຣັກສ ທິລເລິສັນ ຂອງ ທ່ານປະທານາທິບໍດີ ດໍໂນລ ທຣຳ ຮັບຮູ້ວ່າ ຣັດເຊຍ ຊີເຣຍ ເທີກີ ແລະ ອີຣ່ານ ກຳລັງ ບົງການເງື່ອນໄຂຕ່າງໆ ຂອງວິທີການ ວ່າຈະໃຫ້ອອກມາແນວໃດ ຢູ່ໃນຊີເຣຍ ທ່ານ ທິລເລິສັນ ໄດ້ບອກບັນດາສະມາຊິກສະພາສູງ ສະຫະລັດ ວ່າ ວໍຊິງຕັນ ຄວນພົວພັນ ຄືນໃໝ່ ກັບບັນດາພັນທະມິດດັ້ງເດີມ ປະກອບດ້ວຍ ເທີກີ ທີ່ເປັນພາຄີ ອົງການນາໂຕ້ ທີ່ສຳຄັນຍິ່ງ ແລະ ຍາວນານນັ້ນ